Efter flere måneders nedlukning som følge af coronarestriktioner må svømmehallerne åbne igen. Det blev udnyttet i Brønderslev, hvor der mandag var første åbningsdag efter nedlukningen. - Det er så dejligt. Jeg har glædet mig til det, siger badegæst Erik Ringberg Sørensen fra Øster Brønderslev. - Det er simpelthen fantastisk dejligt. Vi har jo glædet os, og har hele tiden fulgt med i, hvornår det blev vores tur til at åbne igen. Vi har savnet gæsterne, og gæsterne har forhåbentlig også savnet os, siger Laila Mølholt, der er centerleder i Brønderslev Hallerne. Svømmehallerne måtte åbne igen torsdag i sidste uge, men i Brønderslev Hallerne måtte badegæsterne vente lidt længere på igen at kunne svømme crawl, ryg- eller brystsvømning. Nogle rørskader skulle nemlig udbedres, før de 2,1 millioner liter vand i bassinet kunne varmes op. - Det er dejligt at se gæsterne igen, og vi er her jo for at servicere dem, der gerne vil bruge svømmehallen, siger Laila Mølholt. Hvad giver det dig at komme i vandet? - Så mærker man ikke så meget, at man er blevet gammel, siger Erik Ringberg Sørensen.
Genåbningen af svømmehallerne vakte mandag glæde i Brønderslev.